《遇李尊师》
元代·方回

东城焉所适，有此松下风。
更有竹万计，连山翠如葱。
长廊无人竹日静，古坛高殿秋阴中。
云房锁扃帘幔卷，久乃忽遇星冠翁。
一笑呼茗茗立具，坐对井边骧首龙。
五十余年阅此画，偶许后死频过从。
畴昔共饮徒，十不见八九。
升天岂其然，冢骨今定朽。
老夫起立意欲去，尊师顾谓已温酒。
人生一刻快意难，何幸有酒浇此口。
屡劝不容遽上马，上马出门却回首。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。